Papersnake/gushiwen huggingface dataset:
满庭芳·万物之中
侯善渊（元代）

万物之中，为人最贵，内存一点精微。至灵至圣，日用有谁知。隐显存亡顺化，方圆应、曲直投机。从伊变，行居坐卧，动止镇相随。焕然光透体，真人出现，别有威仪。玉簪朱履，环佩锦缨衣。宝盖香车凤辇，云瑛覆、窈窕真妃。仙音奏，金童捧盏，吃得醉如泥。
子固席上雪得芟字
晁补之（宋代）

新霜一夜草如芟，午酌临轩雪点衫。
不怕夷门清着骨，故教诗句耸巉岩。
僦居城南人皆笑其陋戏作因以自解
张守（宋代）

纷纷甲第照清都，谁信蜗牛亦自庐。未厌嚣尘聊近市，不须高大拟容车。

窥床夜月陪清冷，入户风埃痛扫除。丰屋从来招鬼瞰，却因容膝得安居。
先几吟
邵雍（宋代）

先几能识是吾侪，慎勿轻为世俗咍。
把似众中呈丑拙，争如静里且谈谐。
奇花万状皆输眼，明月一轮长入怀。
似此光阴岂虎过，也知快活作人来。
松斋秋咏吹黄存之韵七首
裘万顷（宋代）

闲中无辱亦无荣，案上图书有课程。
静对秋花香默默，晚风休送乱蝉鸣。
初夏顺堂叔招饮池亭
黎天祚（明代）

云散青山开翠屏，主人别业结林坰。白凫泛泛翻莲沼，青荔林林覆草亭。

槃考閒中知我老，杯浮野外许谁醒。携筇唱和难分手，相送腾空月满庭。
虞美人
谢逸（宋代）

碧梧翠竹交加影。角簟纱厨冷。疏云淡月媚横塘。一阵荷花风起、隔帘香。

雁横天末无消息。水阔吴山碧。刺桐花上蝶翩翩。唯有夜深清梦、到郎边。
成都运司园亭十首·潺玉亭
杨怡（宋代）

使君漱流心，官府未始忘。
亭下玉豀水，扑碎白玉璫。
清耳不待洗，高怀自沧浪。
安得援瑶琴，写此声琅琅。
绍兴淳熙分命馆职定撰十七首
佚名（隋代）

温厚严凝，于皇上帝。
文德武功，列圣闰配。
舞缀象成，肃雍进退。
秉翟踊踆，总干蹈厉。
偈颂九十三首
释梵琮（宋代）

把定风光末上开，纷纷如雪点苍苔。
清香飘处多真实，真实中藏调鼎才。
寄朱时发
吕本中（宋代）

菱桥脊梁硬如铁，天下拄杖打不折。倒骑佛殿出三门，南头学来北头说。

昔苗未生今作米，更判阿师三尺觜。公但吸尽西江水，莫怕庭前簸箕尾。
闻天和尚自庐山归雷峰喜赋
陈子升（明代）

日照金轮峰，遥瞻方丈容。风生锡拄杖，归拨海门松。

忽慰三年别，初为两地逢。愿教鼙鼓息，齐叩法堂钟。
题十二兄野堂
韩元吉（宋代）

少年行乐记乡关，月渚霞洲一梦间。
为爱轩窗临野水，只疑风景是家山。
荷香柳影情偏厚，竹色松声意自閒。
堪笑主翁持节手，却来垂钓傍苍湾。
步抵东坡登舟返石门
薛季宣（宋代）

为到西阳城，侘傺东坡上。旧址就荒芜，山川写心匠。

四见耸高就，周遭画屏障。万象俨朝昏，出没烟霞状。

玄览浩无涯，不觉沧溟涨。吾行半南州，此游诚大壮。

寸阴良可惜，无奈归船舫。隤然快哉亭，昔梦今知妄。

吴都一回桡，杯饮洼樽浪。石门隐渔舍，行复殊亭创。

扣竭两端倪，便可齐得丧。
遣兴二首 其一
陆游（宋代）

侯印从来非所图，赤丁子亦不容呼。著低怯对新棋敌，量减愁逢旧酒徒。

生世岂能常役役，酣歌且复和呜呜。扁舟到处皆吾境，莫问桐江与镜湖。
秋怀 其五
吴允禄（明代）

银河耿夜光，竟夕临西牖。秋蝇虽复多，蹙蹙讵能久。

不见绵蛮鸟，忽已辞衰柳。凉飕一已至，宿瘴复何有。

殷勤命僮仆，策杖出林薮。致语头上巾，东篱迫重九。
句
常某（宋代）

水清讵免双螯黑，秋老难逃一背红。
偈颂一百六十首
释宗杲（宋代）

荆棘林中善卷舒，更於骊颔探神珠。
南山鳖鼻活拈得，乘兴犹来捋虎须。
从蜀后主幸秦川上梓潼山
王仁裕（唐代）

彩仗拂寒烟，鸣驺在半天。黄云生马足，白日下松巅。

盛德安疲俗，仁风扇极边。前程问成纪，此去尚三千。
满庭芳（代乡大夫报劝）
史浩（宋代）

油幕初开，马辛旄前导，暂归梓里舂容。致身槐揆，功在鼎彝中。里是襟怀绝俗，今犹记、笔砚陈踪。张高会，君恩厚赐，乐与故人同。

把麾，鄞水上，相看青眼，谁复如公。况亲陪尊俎，笑接群翁。坐上笙歌屡合，须拚到、晓日酣红。公今去，恩波四海，桃李尽东风。
鹧鸪天 祝妇人寿
元好问（金朝）

五福仙娥月殿来。依然微步彩云堆。一从别□瑶池宴，不见蟠桃几度开。歌宛转，舞徘徊。碧梧秋意满池台。年年玉露收残暑，长送新凉入寿
米元章狱空行帖赞
岳珂（宋代）

事上官当以信。溢美而言，是谓私徇。唐君果何人，而得此于宝晋。

予盖于是三叹，则前朝之得士，而未暇及笔法之神隽也。
戊辰夏热澹庵为设招凉感而有作
释慧空（宋代）

丹山之松有如此，猎猎苍髯自风雨。是中便是无烦天，咫尺人风困蒸煮。

怜我窗轩苦未深，解枝减翠分清阴。我初则喜久乃愧，秀润未赴人之心。

欲尔直为临济树，一道阴凉天下住。我宁独受焦灼休，无以枝叶为我忧。
和张达道先生三首
曹勋（宋代）

杖屦从风入帝关，坐令爽气满西山。
身随清跸云烟上，心在华阳晻霭间。
赋得罗帐春风吹
黄姬水（明代）

罗帐香垂薄，春风暖拂轻。
不能将断梦，番为搅芳情。
镜里催花落，衾边唤月生。
妾躯还借尔，晨发度辽城。
次韵李参政湖上杂咏录寄龙鹤坟庐
魏了翁（宋代）

仲尼趋聘召，季路奚不怿。
分量固尔殊，何伤於遍历。
自揣或未能，莫如只坚白。
范蠡祠二首 其二
萧立之（宋代）

载得蛾眉共五湖，风流应是阿甄如。越王不作曹瞒语，杀贼今年正为渠。
望梅花·春草全无消息
和凝（五代）

春草全无消息，
腊雪犹馀踪迹。
越岭寒枝香自拆，
冷艳奇芳堪惜。
何事寿阳无处觅，
吹入谁家横笛？
妇女之孝二十首·木兰
林同（宋代）

谨勿悲生女，均之有至情。
萦能赎父罪，兰亦替爷征。
越中清明
李龏（金朝）

柳色千家与万家，闲身行止属年华。残花落日小斋闭，几个春舟在若耶。
霜天晓角
曹冠（宋代）

一片，最后者饮

浦溆凝烟。谁家女采莲。手捻荷花微笑，传雅令、侑清欢。

擘叶劝金船。香风袭绮筵。最后殷勤一瓣，分付与、酒中仙。
彫陂
黄庭坚（宋代）

彫陂之水清且泚，屈为印文三百里。呼船载过七十馀，褰裳乱流初不记。

竹舆岖𡹄山径凉，仆姑呼妇声相倚。篁中犹道泥滑滑，仆夫惨惨耕夫喜。

穷山为吏如漫郎，安能为人作嚆矢。老僧迎谒喜我来，吾以王事笃行李。

知民虚实应县官，我宁信目不信耳。僧言生长八十馀，县令未曾身到此。
次韵中散兄喜雪二首 其二
葛胜仲（宋代）

缥缈山头白最先，模糊云物变吴天。陆机玉圃无精粗，王衍瑶吴满后前。

酒涨微澜宜永夜，麦翻翠浪看明年。晓晴便是春消息，梅萼包香柳欲眠。
白马篇
张凤翔（明代）

白马如飞龙，金鞍耀朝日。腰下瑶房开，龙泉山可劈。

上堂辞二亲，誓不顾家室。西出长安门，驰突如风疾。

遥望白龙堆，欲𢷬玄狐窟。羯胡撼地来，北风吹觱篥。

交刃阵云昏，弯弓昴宿失。登坛斩楼兰，传檄收哈密。

功成勒天山，关河置津驿。部列五校屯，凯旋六师卒。

天子燕武英，太史秉直笔。岂恤万户封，所贵吾事毕。
新津小宴之明日欲游修觉寺以雨不果呈范舍人二首 其一
陆游（宋代）

风雨长亭话别离，忍看清泪湿燕脂。酒光摇荡歌云暖，不似西楼夜宴时。
蕲春听琵琶五首
孔武仲（宋代）

新自浔阳江上来，虽闻此曲不悲哀。
轻拢细撚俱清绝，指法何惭二善才。
芙蓉岭
吴黯（宋代）

每度芙蓉岭，愁眉惨不开。
有命终须过，无灾不再来。
予甲戌岁与惠州麦少韩始相会于都下后十九年复会焉今又六年而少韩见予益勤将东归为诗四章以别 其三
程洵（宋代）

鼻祖功名冠有隋，耳孙笔力近京西。鹅城勿作潜深计，雁塔行看高处题。
吴门送客
麹信陵（唐代）

乱山吴苑外，临水让王祠。素是伤情处，春非送客时。

不须愁落日，且愿驻青丝。千里会应到，一尊谁共持。
题正等院竹轩
左纬（宋代）

山色重重锁碧萝，更栽修竹在山阿。老僧不识春头面，但见阶前新笋多。
初六日阻风新淦二首
赵蕃（宋代）

北风不但江流白，天色往往吹作阴。
漫云一水六十里，中有青山千万寻。
人言下水必奔驶，而独于此成滞淫。
鵁鶄属玉尔自得，短咏长歌吾亦任。
代圣集赠别
范成大（宋代）

一曲悲歌水倒流，尊前何计缓千忧？
事如梦断无寻处，人似春千挽不留。
草色粘天鶗鴃恨，雨声连晓鹧鸪愁。
迢迢绿浦帆飞远，今夜新晴独倚楼。
和陶神释
吴芾（宋代）

人生禀一气，自微而至著。
不问富与贫，不论新与故。
自有形影初，我便相亲附。
二子既有言，我宁无一语。
汝形未生时，影复在何处。
偶与我有缘，同生复同住。
幸我所依人，造理仍知数。
身虽未溘然，已办周身具。
得酒即忘怀，宁复顾毁誉。
醒即看云眠，目送孤鸿去。
我亦得安闲，不忧还不惧。
说与二子知，莫为身外虑。
过龟山
朴寅亮（宋代）

岩岩峻石叠成山，下着珠蠙一水环。
塔影倒垂淮浪底，钟声摇落碧间。
门前客棹洪涛急，竹下僧棋白日闲。
一奉胜游堪惜景，故留诗句约重还。
次同叔见寄二首
胡仲弓（宋代）

穷通俱莫问，久远是前程。
涉世事多俗，吟诗人较清。
论心欠兰友，知已有梅兄。
不被虚名缚，江湖得散行。
静观亭次定山韵三首 其一
林光（明代）

地僻人来少，春回花自深。风光拈不尽，一物一天心。
捣药
张耒（宋代）

指可握而足，臂可攘无他。
何为勤药物，杵臼日諠哗。
指臂何与人，正欲使其佳。
念此惭吝生，达人其我嗟。
秋日山斋三首 其三
谢晋（明代）

寂寞无来客，柴门尽日扃。草根吟蟋蟀，竹尾挂蜻蜓。

爽气岚侵席，秋声叶满庭。最怜窗里岫，相对坐閒青。
过梅坞
史弥宁（宋代）

此老胸襟玉雪清，逃禅画里著茅亭。
个般雅淡须吾辈，俗子何曾有半星。
送方绚解元赴试南宫用桂林一枝荆山片玉为韵八首 其一
刘弇（宋代）

纷纷束书儿，穿穴蠹栖桂。及当千人军，往往出下计。

谁如冠军豪，飘扬选锋锐。刺手拔鲸牙，洒落见孤诣。

更看抉重关，喜色动春袂。
送严陵邵叔忠学录归侍二首 其二
陆文圭（元代）

黄甲旧书生，明廷推一鹗。岁莫戢羽翰，静听华亭鹤。

盛衰今昔戢，出处老少各。乃翁信奇士，之子亦不恶。

斥鴳伏卑枝，寄声谢寥廓。
显真道院观于忠肃公玉带
胡珵（宋代）

显真院，公读书。庆春街，公旧居。九门团营九边策，想见十围腰腹中。

能储四面余年留一带，故物流传明景泰。良工琢就銙十三，蟒玉当时特恩拜。

公事英庙臣节坚，迎銮竭力身仔肩。轻裘缓带度娴雅，指挥谈笑摧也先。

公辅景帝臣志瘁，易储事未为公累。红鞓犀带画像悬，托孤何殊文宋端。

庸才误国江与陈，金带欲换工谋身。易储定策自二相，祸延璧碎诸廷臣。

公于此时非不谏，履霜坚凝初集霰。磨尽晶莹玉镜光，可柰君心不如面。

公于此时胡不归，点瑕免使苍蝇飞。也知挂带比还笏，好将初服更朝衣。

公非保身乏明哲，君恩太深计难决。留得葱河虹贯天，誓洒孤忠一腔血。

七尺躯为盛名误，欲酬主知家不顾。尚方珍赐密室扃，籍没时随带归库。

此带不遭裴晋公，口占谢表福考终。此带不逢曹使相，身被殊荣志家状。

犹幸庄田共给还，遗泽摩挲喜无恙。平生不解禅机深，山门留镇非公心。

带和魂返断齑处，祝融祠宇阴森森。吁嗟乎！七年天子一方玉，投向井中汪后哭。

纤儿竞论夺门功，戢戢万钉如笋束。石驸马，曹吉祥，齐叨紫绶悬金章。

冰山转眼尽消释，惟公此带千古遗甘棠。
送刘比部玄子往江北 其二
区大相（明代）

弱龄诵书史，即慕黄与羲。谓由画象理，便可契希夷。

如何三叔世，法令日繁滋。皇风久云歇，贞度亦已隳。

昔与子同舍，始识金科词。虽则太平术，无乃德义亏。

勿喜轸余念，钦哉慎尔规。衔章缉往宪，执狱噬前疑。

愿子崇明德，苍乳有遗讥。
早过乌龙岭
卷刚中（宋代）

乌龙岭上万峰峦，疑是羊肠九曲盘。
山麓吐云人世还，松梢滴曲客衣寒。
驱驰寸禄意宁乐，芜没小园心未安。
早愿车攻歌复古，不须垂老挂衣冠。
中原吟
邵雍（宋代）

中原之师，仁义为主。
仁义既无，四夷来侮。
喜雨杂咏简院长诸公八首 其七
薛瑄（明代）

圣主龙飞第一春，天垂雨露万方匀。苍生坐见跻仁寿，自昔赓歌有舜臣。
老人晚得女真真又曾孙女金华皆再周而伤葬塔
洪咨夔（宋代）

窣波影裹诵陀伽，古佛灯笼护绛纱。
智慧竭罗虽正果，慈悲妙善亦空花。
怕寒婉娈初拳蕨，望雨醒忪细舌茶。
节物感人还逢解，有儿何用女当家。
宋宣献公夫人毕氏哀词二首
蔡襄（宋代）

世阀推台路，嫔贤秉国钧。
生缘随迹化，归处觉空真。
训子清风在，传家令德新。
九原终一致，悲喜尽成尘。
二月十九日承诏复兼经筵官是日进讲咸宁殿面赐卮酒作
周伯琦（元代）

随班晓侍太微垣，讲席纶音忝特恩。兼绾白麻垂泽渥，一卮云液溥春温。

缉熙共仰参亭毒，启沃长思固本根。道统有传民极建，巍巍文德照乾坤。
续演雅十诗
白珽（元代）

婴啼闻木枝，羝乳见茅茹。
何如百年身，反尔无根据。
郊行小憩
陈杰（宋代）

岚气深笼屋，机声细出林。
落花流水迳，芳草短墙阴。
啼鸟招人处，斜阳过客心。
明朝坐曹去，拄颊盼遥岑。
纵步摄山颇穷名胜有作
王世贞（明代）

兹山实灵秀，茀郁如团伞。窈窕隙日穿，芊眠泄云散。

忍草屐不妨，名药囊堪满。涌瀵胜垂乳，迭石疑丛卵。

易窥法王像，难迹征君馆。忽有岩梅发，如逢胜流款。

酌水当醴觞，抚松韵清管。日昃不知归，焉顾足力短。

明发望台城，戒徒心更缓。
仆尽半月之力仅得五诗而和仲落笔成十章俊哉予所甚畏也勉作二章答和仲三章述怀庶满其数云 其二
李流谦（宋代）

慷慨挥毫际，仓黄展卷初。少宽诛寇檄，已草纳降书。

恃胜防君失，输筹笑我疏。班龙落谁手，芝草费人锄。
送赴省诸友·郑耕道
刘克庄（宋代）

束发词林久著名，及兹书剑始西行。
里人预谶龙头喜，相者兼言豸骨清。
笔老定非场屋作，声和必为国家鸣。
汉廷儒术多通显，不说公孙说董生。
至人无梦
蒋防（唐代）

已赜希微理，知将静默邻。坐忘宁有梦，迹灭未凝神。

化蝶诚知幻，征兰匪契真。抱玄虽解带，守一自离尘。

寥朗壶中晓，虚明洞里春。翛然碧霞客，那比漆园人。
前汉书十七首 其九 赵充国
郑学醇（明代）

忠言自合酬明主，屯疏何辞屡犯颜。坐策西羌终瓦解，全师横槊凯歌还。
读书多所废忘
宋庠（宋代）

旧学纷无几，幽怀断复寻。
苍茫万机论，零落九州箴。
枉嗜韦编读，犹依槁简吟。
时无袁伯丛，孤陋任年侵。
临终偈
释广灯（宋代）

南北无寸影，东西绝四邻。
一息故乡信，晓风吹宿云。
听蝉八绝句
杨万里（宋代）

披襟散发晚风清，细细孤斟缓缓行。
道是江东官事冗，绿杨阴里听蝉声。
酬郑侍御多雨春空过诗三十韵（次用本韵）
白居易（唐代）

南雨来多滞，东风动即狂。月行离毕急，龙走召云忙。

鬼转雷车响，蛇腾电策光。浸淫天似漏，沮洳地成疮。

惨淡阴烟白，空濛宿雾黄。暗遮千里目，闷结九回肠。

寂寞羁臣馆，深沉思妇房。镜昏鸾灭影，衣润麝消香。

兰湿难纫珮，花凋易落妆。沾黄莺翅重，滋绿草心长。

紫陌皆泥泞，黄污共淼茫。恐霖成怪沴，望霁剧祯祥。

楚柳腰肢亸，湘筠涕泪滂。昼昏疑是夜，阴盛胜于阳。

居士巾皆垫，行人盖尽张。跳蛙还屡出，移蚁欲深藏。

端坐交游废，闲行去步妨。愁生垂白叟，恼杀蹋青娘。

变海常须虑，为鱼慎勿忘。此时方共惧，何处可相将。

已望东溟祷，仍封北户禳。却思逢旱魃，谁喜见商羊。

预怕为蚕病，先忧作麦伤。惠应施浃洽，政岂假揄扬。

祀典修咸秩，农书振满床。丹诚期恳苦，白日会昭彰。

赈廪赒饥户，苫城备坏墙。且当营岁事，宁暇惜年芳。

德胜令灾弭，人安在吏良。尚书心若此，不枉系金章。
余与吕守之买舟西归林常甫吴清淑吕伯起出饯
钱时（宋代）

两角勍触蛮，八荒等兄弟。
人生天地间，贵在情义耳。
嘉禾二三友，一见倾底裹。
春风散天和。非彼亦非此。
清淑温以直，常甫正而美。
东涉金沙雪，西挹钱塘水。
舟泛月双湖，辔联松九里。
冬春朔四换，追随实终始。
宣桥岁云暮，乃复得伯起。
颀然出玉山，臭味林吴似。
修门亦旬月，朝夕相料理。
饯我江上楼，楼栏豁天宇。
海山渺无际，呼吸入窗风。
长鲸骇高浪，卷舒在吾趾。
风帆擘天出，揖别苦无语。
共挽春江涛，洒作苍生雨。
答友人道意 其一
戴亨（清代）

茫茫尘海隔灵槎，身世蜉蝣日已斜。李杜文章名滥窃，皋夔事已愿空奢。

金门偶驻王乔舄，笙鹤如瞻缑岭霞。借问秘函玄妙诀，春风消息到梅花。
祭告南岳杂诗 其六
高珩（明代）

几月舟行久，今朝倦眼开。万峰飞舞处，一片大江来。
浣溪沙·钿毂香车过柳堤
张泌（唐代）

钿毂香车过柳堤，桦烟分处马频嘶，为他沉醉不成泥。
花满驿亭香露细，杜鹃声断玉蟾低，含情无语倚楼西。
阻雨
李处权（宋代）

小雨妨幽事，徜徉所得多。
前期操野艇，亭午出烟萝。
选胜才如许，偷閒肯重过。
自怜诗酒涸，无句敌阴何。
送耕存大参使日本 其二
陈深（宋代）

陆贾初驰诏，终军已请缨。上方颛委任，南国诵威名。

挂席鹏风顺，敲舷蚌月明。阳侯应拱护，不遣海涛惊。
贵妃阁端午帖子
许应龙（宋代）

淑德仪宫阃，天教受祉繁。
艾人暨桃印，奚用更悬门。
陇头流水歌三叠送刘远夫行 其一
何景明（明代）

我欲望长安，陇坂高蔽天。陇坂高可陟，陇水鸣溅溅。
送邦直弟归乡
姜特立（宋代）

有弟自吾里，相从两月余。
老来归日少，别去见时疏。
鱼阶段犹前日，鴒原尚故居。
不知风雨夕阳，相忆更何如。
秦皇石
俞应佥（宋代）

祖龙盛气役神鞭，壁立无移只屹然。
定见先朝陈宝化，阴灵寂寂笑求仙。
碧瓦
李商隐（唐代）

碧瓦衔珠树，红轮结绮寮。无双汉殿鬓，第一楚宫腰。

雾唾香难尽，珠啼冷易销。歌从雍门学，酒是蜀城烧。

柳暗将翻巷，荷欹正抱桥。钿辕开道入，金管隔邻调。

梦到飞魂急，书成即席遥。河流冲柱转，海沫近槎飘。

吴市蠀蛦甲，巴賨翡翠翘。他时未知意，重叠赠娇饶。
送赵守备解南漳赴湖北仓
陈淳（宋代）

前年邦人迎公来，人人喜公来何暮。
今年邦人送公去，人人恨公去何遽。
公在南漳甫三年，仁政率起百年慕。
在民条目皆可书，及人惠爱何胜数。
农歌田野士歌学，工歌市廛商歌路。
攀辕无愿以公归，断鞅必欲留公住。
天子爱民南北均，岂暇私漳一隅故。
命公乘轺使荆湖，历访民瘼清民蠹。
况曰古来用武地，直瞰中原正门户。
英才分布岂偶然，筹画端为恢拓具。
北视敌众纷蠢蠢，义概宁无激衷素。
挽河洗兵特余功，不日入为圣明辅。
沃心迪德文太平，上窥周召参伊传。
鲰生忝出陶鎔下，日望清光日以阻。
阖门惟知自好修，何敢越分求攀附。
窃幸斯道有主盟，用舍行藏无所与。
从闻从思沐发
释居简（宋代）

绝顶丛林茂林叶，虮虱象龙争迅捷。汤沐风晞曝煖檐，薮剔原搜会秋猎。

齿豁明瑶水为扈，编密青琅陆为罟。围溃犹思勇负嵎，匪麈匪麇非虎兕。

小生束发能操觚，亦有武备当前驱。但知疏散非长计，不知远岫云如髻。
中秋夜有怀
许彬（唐代）

趋驰早晚休，一岁又残秋。若只如今日，何难致白头。

沧波归处远，旅舍向边愁。赖见前贤说，穷通不自由。
长夜
郭之奇（明代）

长夜何时旦，漏声不自由。寒风吹欲尽，尚作五更愁。
洞仙歌
严抑（宋代）

云车鹤盖，三岛朝元后。绿意红情在梅柳。想仙风从碧落次，吹得春来甘泉，喜见颜红宇秀。

承明厌直，小憩苹洲，箫鼓行春此时候。华堂深苍耸，天女遥闻，凭细问，应得年长视久。喜苕霅邦人咏恩波，原有酒如渑，与公为寿。
清平乐·水遥花瞑
施岳（宋代）

水遥花瞑。隔岸炊烟冷。十里垂杨摇嫩影。宿酒和愁都醒。
和紫岩老雪中观梅
吴芾（宋代）

清寒池馆静沉沉，惨淡江梅弄晚阴。雪里有谁能载酒，花前无语自伤心。

低枝似欲迎人笑，清赏何妨倚树吟。况有争妍佳句在，愈撩诗思不能禁。
太常寺宿斋有寄
权德舆（唐代）

转枕挑灯候晓鸡，相君应叹太常妻。

长年多病偏相忆，不遣归时醉似泥。
梅花六首
赵蕃（宋代）

平生留落半天涯，处处逢梅是旧知。
老树半侵江侧岸，疏枝斜出竹间篱。
雪初霁处见鸦啄，水不波时观鹭窥。
驰誉丹青非我事，旧游历历尚堪诗。
游莆中麦斜岩 其二
郑善夫（明代）

麦斜何崭崭，兹游惬心魂。石洞入窈窕，不说桃花源。

白云走平地，崇冈亦崩奔。松篁翳重阴，境幽判寒暄。

天关手可摩，始觉所历尊。赤城去不远，玉禾行当蕃。

相期马子微，于此采灵根。
郊庙朝会歌辞绍熙元年恭上寿星圣皇太后至尊
佚名（隋代）

帝受内禅，纪元绍熙。
钦崇慈亲，孝心肃祗。
迺建成号，迺茂丕德。
发册文庭，声歌侑之。
女冠子·四月十七
韦庄（唐代）

四月十七，正是去年今日，别君时。忍泪佯低面，含羞半敛眉。
不知魂已断，空有梦相随。除却天边月，没人知。
次韵答晁以道见赠二首
苏籀（宋代）

骨髓缄藏万古谋，畔牢愁思不禁秋。
常怜屈宋鸣中古，不遇丘轲放一头。
文赋东坡推典丽，简书西路失归休。
看公议论方游夏，岂数苏州与柳州。
望牛渚有感三首 其三
郭祥正（宋代）

江迥偏留月，山空不住云。遥怜李太白，曾忆谢将军。

帆影随潮上，樵声隔岸闻。柳花迷客眼，三月雪纷纷。
地炉
姜特立（宋代）

穴处尝闻太古时，规炉凿地亦几希。
便成简易真淳俗，坐唤儿孙共打围。
题金廷标写意秋英十八种 其十六 秋海棠
弘历（清代）

错置寒英各有姿，娇红偏觉态离披。小名漫道称呼舛，雅似花钿委地时。
正月八日峡中新花
文同（宋代）

深碧长条浅紫芽，晓丛无数傲霜华。
只应耻在江梅后，未著叶时先放花。
水调歌头·天地锺奇秀
佚名（宋代）

天地锺奇秀，山泽有儒仙。词锋前驱万马，三度奏捷菊花天。信前文场敏手，如把枭卢对掷，高叱便回旋。一点英雄气，四顾浩无边。长羡君，先我著，祖生鞭。今朝尊酒持劝，岂特颂长年。要入兰宫妙选，共向集英殿里，玉陛听胪传。姓字标黄甲，香墨照人鲜。
夏日戏作莲庄图
姚益敬（清代）

人家多在藕花中，枕水窗开面面风。日暮轻雷递前浦，冷香和雨入帘栊。
都街见缘橦伎感而成咏二阕
宋祁（宋代）

孑孑危橦突倒投，负材骄压汉场优。
如何日到危身地，只丐旁人一笑休。
大梁冬夜
谢榛（明代）

坐啸南楼夜，孤灯客思长。
人吹五更笛，月照万家霜。
归计身多病，生涯鬓易苍。
征鸿向何许，春意遍湖湘。
都梁八首
陈造（宋代）

天外纤云尽，山颠望眼遥。
平淮剪绿野，白塔界晴霄。
客里风光异，吟边物象骄。
功名它日事，回首兴萧条。
寄鄂渚胡从事
宋祁（宋代）

红蕖薰幕得僚英，膝下斑裳捧檄荣。
露茗一枪蠲蜀渴，丝蒪千里佐吴羹。
驻车吏识官桥柳。作赋人传陇坻鹦。
夜席两宫求士切，天官宁复带糊名。
谒仲节莫公祠
黄琏（明代）

南人魁选本沉沉，独自先生起郤林。一代科名堂号玉，千年第郤里名金。

道侔伊吕相先后，名在江山已古今。大雅寥寥谁继响，几时风雨又龙吟。
复与弟饱因忆少时文酒之乐今褚菘塍国录吴和村二尹吴思亭别驾浦又垞明府胡仁圃孝廉徂谢久矣感而有作
沈濂（清代）

刘伶嗜酒颂酒德，此中真意犹未识。荷锸青山随处埋，如何不葬陶家侧。

吾曹剧饱自天性，少喜酣呼老犹盛。糟邱曲垒纵酒兵，潜虬玉柱喧觞政。

古人乐酒开芳宴，无故兴嗟几相见。欢娱痛醉极淋漓，感慨悲歌多眷恋。

蜡花摇摇夜迢迢，此时侑坐非管箫。长吟击节殊错落，短发顾影霜飘萧。

杯行到手莫停手，少壮交游今在否。墓门乔木半苍烟，昔年跌宕同文酒。

酒酣意气皆千古，春梦无痕渺何许。眼前有酒不自釂，后世谁浇赵州土。
春闺思
王涯（唐代）

雪尽萱抽叶，风轻水变苔。玉关音信断，又见发庭梅。
柳梢青 其二 次遥岑楼韵答姜梦宾、杨从龙、张天翼
杨慎（明代）

异国光阴。登龙忆孟，泛渼陪岑。一发中原，孤踪万里，折尽丹心。

雪残亚岁将临。一掬泪、离杯共斟。红佛桑边，刺桐花底，肠断炎林。
送丁司理赴明州
范仲淹（宋代）

仙家枝叶令威孙，南去司刑庇越民。
金阙道书微旨在，狱多阴德是真人。
集禧观池上咏野鹅
王安石（宋代）

池上野鹅无数好，晴天镜里雪毰毸。
似怜喧暖鸣相逐，疑恋宽闲去却回。
京洛尘沙工点污，江湖矰弋饱惊猿。
羽毛的的人难近，嗟此谋身或有才。
坐王氏园亭作
刘荣嗣（明代）

秋向郊原静处寻，古墙围绕荜门深。
迂回窈窕层苔路，青紫丹黄千树林。
风定小池开竹影，日中高榭合藤阴。
孤琴更在西邻北，遥领清商识隐心。
嘲崔垂休
佚名（唐代）

慈恩塔下亲泥壁，滑腻光华玉不如。
何事博陵崔四十，金陵腿上逞欧书。
咏山魈
施肩吾（唐代）

山魈本是伍家奴，何事今为圣者呼？小鬼不须乖去就，国家才子号肩吾。
秋日即目用唐太宗爽气澄兰沼诗八句为题各赋一首 其五 日吐高低影
弘历（清代）

百谷候西成，羲车凑快晴。莓阶销润溽，梧阁朗晶明。

霞影依山写，蝉声择树鸣。时旸庆阊阖，今古望年情。
孟子·大勇
陈普（宋代）

大勇非由血气充，性情义命本来公。
至刚至直纯天道，逆理其间何所容。
姑熟溪 其一
沈括（宋代）

新晴渡口百花香，石子池头鸭弄黄。卷幔夕阳留不住，好风将雨过梅塘。
渔矶惠诗适闻王师过邑次韵作欢喜口号
萧立之（宋代）

不是逃名韩伯休，避兵聊欲蔽林丘。天公悔祸有今日，臣子扶颠无半筹。

苍玉硖鸣春意动，红绵袄出雾痕收。诗来适喜王师至，醉插梅花舞白头。
杨谨仲和顷者三诗见贻复次韵六首
赵蕃（宋代）

江湖余所乐，岁月老于行。
酒有杯中趣，诗无世上名。
悠悠真自得，悄悄莫加评。
尚要高交友，风期同死生。
杂曲歌辞。行路难二首
高适（唐代）

君不见富家翁，昔时贫贱谁比数。一朝金多结豪贵，

万事胜人健如虎。子孙成长满眼前，妻能管弦妾能舞。

自矜一朝忽如此，却笑傍人独悲苦。东邻少年安所如，

席门穷巷出无车。有才不肯学干谒，何用年年空读书。

长安少年不少钱，能骑骏马鸣金鞭。五侯相逢大道边，

美人弦管争留连。黄金如斗不敢惜，片言如山莫弃捐。

安知憔悴读书者，暮宿虚台私自怜。
皎皎词
刘驾（唐代）

皎皎复皎皎，逢时即为好。高秋亦有花，不及当春草。

班姬入后宫，飞燕舞东风。青娥中夜起，长叹月明里。
浣溪沙 有感
徐谦（南北朝）

薄酒当茶复一中。酒醒恰听五更钟。此时情境与谁同。

愁似海风吹不断，心如江月照还空。无情天地有情侬。
怀阮伯髦中秘 其二
薛始亨（明代）

村北村南万竹林，曾逢青眼对嵇琴。人从薇省辞清切，家在芝嵇笑陆沉。

神虎筐边丹杏熟，化龙杖底碧云深。苍茫野水蒹葭外，谁念相思永夕吟。
忆友怀野寺旧居（一作答司空文明怀野寺旧居）
李端（唐代）

自嫌野性共人疏，忆向西林更结庐。

寄谢山阴许都讲，昨来频得远公书。
和白州钱使君上元夜侍宴
徐铉（宋代）

御宴宵陈敞百层，君恩芳景两难胜。
风传天上九成乐，月映楼前万树灯。
醉捧玉觞疑梦寐，静临丹槛似飞腾。
因观谢守窗中咏，自愧灜洲是滥登。
蝇骥
吕南公（宋代）

超超飞骥尾，猎猎苍蝇翼。托止如雅素，主之无避色。

相从辄腾蹋，稳望千里益。朝刍雁田粟，夕饮龙渊液。

天山峻杳缭，过若影撩隙。神官下旁闯，展折形叹惜。

为言螴蜳类，命自臭秽得。胡然谬携载，浼尔云天骼。

是时决骤次，何莫怀辟易。骎骎骅骝前，拟越穷发北。

仙风响琳琅，忽遇九方伯。殷勤致羁绊，审按题肉力。

咨嗟绝尘足，恨乏轶群德。悲此中道骥，愤死秀冈侧。

苍蝇试回首，海雾光圛圛。进途当此穷，退路安可识。

寄声人间世，远致毋近测。栖翔度材分，勿妄希彩色。

永鉴蝇骥穷，无妨每相择。
暮春（五首）
周文（先秦）

堪嗟分手日，春色冷湖头。
柳絮空飞尽，长条转系愁。
寓建宁玉清观次杨恒叔太仆韵三首 其二
郑岳（明代）

窗悬石溜径浮沙，洞里神仙别有家。玄圃开云深种玉，丹崖向日更移花。

天垂碧野千峰绕，路隔红尘一水赊。昨夜殷雷送山雨，半溪新涨浸红霞。
往复无间 其九
释重显（宋代）

黄昏戌，寰中不碍平人出。瓦砾光生珠玉闲，将军岂用驱边卒。
咏蕙
朱熹（宋代）

今花得古名，旖旎香更好。
适意欲忘言，尘编讵能老。
秋日与诸公文会天
严维（唐代）

相访从吾道，因缘会尔时。龙盘馀帝宅，花界古人祠。

明月虚空色，青林大小枝。还将经济学，来问道安师。
元夜有感
杨宛（明代）

弦管千家沸此宵，花灯十里正迢迢。
闲闺蓦地停杯忆，如许春光伴寂寥。
题作么山居十首 其一
释函可（明代）

筑室最高顶，山高云逾閒。回看予住处，犹觉在人间。
客馆
刘豫（宋代）

雪消北岭安排暖，寒入东风阻节春。绝塞乱山围古驿，他时说著也愁人。
徐君季纯常德教授廨中名一室日如舟取东坡为
赵蕃（宋代）

我本江湖一钓竿，直钩不幸得鱼难。
虽然尚有扁舟念，一到君斋作是观。
鱼归赞
释心月（宋代）

左提鱼篮，右搴衣袂。
浩浩尘中，一声活底。
倾国倾城眼豁开，早已白云千万里。
次韵刘帅出郊一首
刘克庄（宋代）

竞逐朱轓载酒行，熙熙物态与人情。
浴沂我欲寻儒服，涉洧公人厌郑声。
试问冶容遨夜市，何如赤脚馌春耕。
故山瓜圃应地恙，老去深知愧邵平。
忆旧寄戴亚卿酬麦饭豆粥厚意 其一
湛若水（明代）

雷轰七圣皆迷夜，傍险冲坭江大横。忽有画船装酒济，能忘安道十年情。
春日杂兴
胡仲弓（宋代）

残雪初消月正明，茅檐自雨竹窗晴。
肩寒耸耸吟诗骨，肺渴冷冷醒酒羹。
少有梅方成野趣，不多松亦作江声。
高人合著山岩里，纵有穷愁澈底清。
忆庞之道
司马光（宋代）

畴昔两垂髫，知音结久要。
何言半涂别，不待岁寒彫。
幸有才名在，非随气运消。
英灵犹仿佛，宿草已萧萧。
旧题隐者壁一绝
陈起（宋代）

妻嗔山犬践园蔬，儿钓溪鱼餧鹤雏。
总道村居无外事，有人庭下索诗逋。
仪徵夜泊闻琵琶
周镐（清代）

急雨嘈嘈下海门，隔船愁听为停樽。江边司马秋风泪，塞上明妃夜月魂。

猿鸟无声山寂寂，鱼龙欲舞水昏昏。天涯自古多沦落，几辈相逢得细论。
山居漫兴 其一
徐大镛（清代）

山色空濛里，风寒古木号。云遮残岭断，石激怒泉高。

到此心如寄，直教影亦韬。间居何所事，终日读《离骚》。
乙丑元日寿昌拜表
陈杰（宋代）

盛服黎明起，瞻天咫尺东。
舒迟寅出日，清淑艮来风。
阴尽恰亭午，景长疑再中。
初元调玉烛，勉勉圣神功。
提壶
蔡戡（宋代）

斗酒千金未易沽，声声何事劝提壶。
山禽岂解知人意，不道思家饭也无。
寄御史节判陶岑
易祓（宋代）

我醉欲眠君罢休，谁能倚杖听江流。蕉花当户不知午，梧叶满江疑是秋。

吾道从来无物累，此心何处不天游。鸿边幸有音书至，春在江南云梦洲。
藏春峡四首
陈瓘（宋代）

孺子无心作聘君，使君悬榻意何勤。
世人不道芳荪好，可是清香不远闻。
杭垣破后追悼管小异四首 其一
华蘅芳（清代）

一别竟成鬼，凄凉管茂材。已无家可返，犹冀骨能回。

南国传烽火，西泠付劫灰。遗骸寻不得，每念不胜哀。
苏幕遮 其一 守倅移厨
王质（宋代）

水风轻，吹不皱。上下浮光，两镜光相就。云锦摇香吹散酒。

细听清谈，玉屑津津嗽。

明月前，斜阳后。竹露秋声，拂拂寒生袖。掇取湖山聊入手。

紫阁黄扉，到了终须有。
有感
詹初（宋代）

世道已趋末，人心觉更殊。
逐逐在势利，权势竞吹嘘。
忠言翻为怨，成风在谄谀。
谄谀势立至，势去还踌躇。
小人夸得志，君子思归欤。
不忍同世濁，深山高结庐。
闭门守吾拙，势利安可居。
势利一时荣，时过祸反予。
不如守贫贱，履道常坦如。
所以介然志，三公不易诸。
郊庙歌辞。享太庙乐章。肃和
佚名（唐代）

月礼已周，云和将变。爰献其醑，载迁其奠。

明德逾隆，非馨是荐。泽沾动植，仁覃宇县。
答复之书记
释居简（宋代）

万别千差皆直指，攻非端的成攻是。泼撒一回须尽底。

藏头鼻，定盘星上无些子。同者自同渠自异，才分同异尤多事。

翻著袜头王梵志。休特地，弄潮人在洪波里。
正月十四夜
孔平仲（宋代）

都人行正乐，天气忽微阴。尽恐明朝雪，如何此夕心。

轮蹄迷道远，鼓吹乱更深。我独甘幽静，青灯照苦吟。
偶书
黄庚（元代）

老来惊岁晚，愁里度年华。云冻天将雪，山寒梅未花。

晓窗留客饭，午寺觅僧茶。归路江村暝，行行及暮鸦。
观华夷图
伍乔（五代）

别手应难及此精，须知攒簇自心灵。
始于毫末分诸国，渐见图中列四溟。
关路欲伸通楚势，蜀山俄耸入秦青。
笔端尽现寰区事，堪把长悬在户庭。
苦热 其一
刘攽（宋代）

炎晖不可避，郁郁度朝晡。飞鸟有时堕，高林无事枯。

形骸等外物，橐籥任洪炉。正有捐尘浊，东浮万里桴。
青渠追和宋金都壁间韵
洪咨夔（宋代）

汗青孰与老黄间，能为君王把蜀山。
懊恼秋风吹客鬓，一年三过剑门关。
和李峤杂咏诗百二十首韵 其六 烟
弘历（清代）

连云方蔚术，带谷乍霏微。爨灶升晨柱，薰炉换夕衣。

星池香作雨，滕阁紫凝晖。嗟彼灰同出，倏兮沈与飞。
东归
王梦应（宋代）

一揖仍为别，他乡复避兵。
客随风雨老，春著鼓鼙轻。
宇宙关何事，艰危得此生。
门前一溪水，几日到江城。
和喻迪孺郎中春日书事二首
郭印（宋代）

春风不入鬓边青，羞逐儿童趁晚晴。
花欲近人颜色好，鸟来窥晚语音清。
钩帘静院山相顾，散策高亭月共行。
自断穷通天已定，休劳占数向枯茎。
古风五十九首·其二十
李白（唐代）

昔我游齐都，登华不注峰。
兹山何峻秀，绿翠如芙蓉。
萧飒古仙何，了知是赤松。
借予一白鹿，自挟两青龙。
含笑凌倒景，欣然愿相从。
泣与亲友别，欲语再三咽。
勖君青松心，努力保霜雪。
世路多险艰，白日欺红颜。
分手各千里，去去何时还。
在世复几时，倏如飘风度。
空闻紫金经，白首愁相误。
抚己忽自笑，沉吟为谁故。
名利徒煎熬，安得闲余步。
终留赤玉舄，东上蓬莱路。
秦帝如我求，苍苍但烟雾。
晚步
徐侨（宋代）

夕无下照澹云亭，暝入前除独自行。
栖楼喧沉砌吟迥，雨留微润作秋清。
过听松庵有感
陆志（明代）

万壑闲云满径苔，松关刚对翠屏开。翻经座冷猿长啸，施食庭空鸟不来。

尘翳中书留画壁，雨荒丞相读书台。石泉澄澈僧留茗，两腋清风一快哉。
次韵六四叔兰诗
刘子翚（宋代）

疏疏绿发覆清浔，漠漠微香起夕阴。
无复风流追九畹，空余烟雨暗深林。
谁分秀色来幽室，独写遗声入素琴。
还似高人远尘俗，争辉玉树亦何心。
因误用邮符入滇议调父老拥道泣留不得行为赋二律 其二
何龙祯（明代）

一奉严纶返故林，无如苍赤系情深。相依未许歌骊曲，对镜惟情投辖音。

宦迹去来原自古，滇云惨淡独伤今。独怜南国甘棠意，愧我莫酬物望心。
和郭逢道韵
辛弃疾（宋代）

君家富贵有汾阳，只要文章光焰长。
莫为梅花费诗句，细思丹桂是天香。
黄浦
顾从礼（明代）

黄浦滩头微雨晴，龙华渡口晚潮生。
行人夜泊应无语，试听吴歌矣乃声。
颂古三十六首
释惟一（宋代）

沩峤冬天轰霹雳，仰山夏月降严霜。
铁锤两个都无孔，打不乾坤自厮当。
饮酒
廖燕（清代）

万古此一时，天地为我宅。纷纷各有求，何时免忧戚。

我心清且闲，顺逆等朝夕。微酣意自佳，兴至境多适。

悠悠欲忘言，仰睇寒空碧。
天池观文殊灯
周必大（宋代）

代马腥膻暗五台，南方世界且徘徊。
一灯别是真知识，不用奔波学善财。
自归耕篆畦见村妇有摘茶车水卖鱼汲水行馌寄
舒岳祥（宋代）

田家舂米妇，隔宿办朝粮。
举臼红颜汗，投舂玉腕扬。
鸡窥筛下米，犬舐簸前糠。
未奉翁姑食，炊尘不敢尝。
尖齐圆健笔之四德戏作四首 其三
玄烨（清代）

圆活幽人本，珠玑三品详。刚方学米芾，宛转仿其昌。
游修觉寺
陆游（宋代）

上尽苍崖百级梯，诗囊香碗手亲携。
山从飞鸟行边出，天向平芜尽处低。
花落忽惊春事晚，楼高剩觉客魂迷。
兴阑扫榻襌房卧，清梦还应到剡溪。
秋蕊香
仇远（元代）

三径归来秋早。门外金铺谁扫。东篱不种闲花草。恼乱西风未了。

霜华侵鬓渊明老。南山晓。啼红怨绿骎骎少。自采落英黄小。
鹧鸪天（题赵次山鱼乐堂）
戴复古（宋代）

圉圉洋洋各自由。或行或舞或沉浮。观鱼未必知鱼乐，政恐清沉照白头。

休结纲，莫垂钩。机心一露使鱼愁。终知不是池中物，掉尾江湖汗漫游。
候夜行师七唱 其五
陈元光（唐代）

戍楼西北望皇州，宿衙曾随上苑游。明月芦花迷曲岸，西风梧叶报清秋。

凤凰台上几声笛，鹦鹉洲边一苇舟。对菊渊明怀刺史，抛梭织女弄牵牛。

娟娟万里江河烂，耿耿孤星大火流。白雁远传苏武札，银鲈细切季鹰羞。

露悽霜肃吴砧捣，马壮兵强楚戍愁。报道四更笳鼓响，衔枚袭虏献俘囚。
缘天都峰趾度云巢洞上升仙梯遂憩文殊院
周准（清代）

天都信岧峣，特立若翠屏。取径过其趾，俯仰皆奥境。

松石俱象形，岩峦类盘绠。将陟目屡眩，恐坠心更警。

行经阴洞中，恍惚陷深井。须臾从井出，冉冉首露顶。

䁹盼多创遘，不类人世景。境断缘梯升，气逼毛骨冷。

意坚斯有获，出险真自幸。向晚憩禅扉，一灯照孤影。
行路难 其七
陈恭尹（清代）

葡萄酒，黄金卮，玉箫瑶瑟声参差。佳人长袖为君舞，今时不饮将何时。

是与非，得与失，百年都是攒眉日。刘伶一醉死便埋，嗣宗多事犹咏怀。

畏首畏尾身馀几，智士畏名如畏鬼。君不闻隋家白鹤自拔毛，周庙牺鸡啄其尾。
夏内史诗
陈裴之（清代）

《汉纪》表终军，鲁史传汪锜。弱龄赴大义，成败非所知。

桓桓夏节悯，生遘阳九期。磨盾誓猿鹤，横剑轻熊罴。

草檄厉士气，破产充军赀。天心厌胜国，遑许一木枝。

升阶陨罗罼，胜兆遭幽羁。日生首授命，文麾同舆尸。

考功暨黄门，先后沈江𤃱。衔冤啸精卫，披发从湘累。

四海无尺土，九鼎悬一丝。西山有薇蕨，不救志士饥。

天荒复地老，恸哭将安之。唐王继鲁藩，遥荫忠臣儿。

拜爵殊羽林，清望属紫薇。一官何足重，故国心不移。

表称臣完淳，窃附勤王师。腾踔愿有济，刀锯安敢辞。

表成谨封缮，转畀尧文赍。逻卒获以告，刑讯陈其私。

望门泣张俭，复壁藏赵岐。按籍识姓氏，被逮经丛祠。

九高幸相遘，被服如沙弥。暂时谢桎梏，附书报双慈。

兹亲寄空门，漂泊愁无依。生母托异姓，菽水将谁资。

门祚久衰薄，同气无埙篪。赖有女兄弟，端藉相扶持。

善保双玉体，无烦念孤羁。新妇现有娠，未能辨雄雌。

生男自可喜，生女慎勿悲。立后苟不肖，何如不立为。

淳身君所用，淳身父所遗。还以殉君父，大节良不亏。

武功洵大器，家事劳勾稽。年年寒食节，清酒酹一卮。

俾免若敖痛，此外无他思。人生孰无死，每患不得时。

今既得死所，赴难焉敢迟。桓山有弱羽，飘泊罹虞机。

不如屋上乌，反哺毋相违。不如逵间鸿，王国辉羽仪。

但如子规鸟，泣血中林啼。一书寄内子，义重非情痴。

回忆结缡夕，花烛联旌旗。三月遘大变，外室成孤栖。

肯以盛衰故，交谪腾中闺。贤孝媲德曜，和淑侪班姬。

霜飙厉贞木，比翼长分飞。茕茕二九年，坐见成孤嫠。

双亲叹白发，一女才孩提。养育职綦重，生是死则非。

所悲负郭田，芜没成蒿藜。急难谁解慰，离乱谁提携。

劝生复何赖，感此心魂凄。生平为他人，筹画无所疑，独于夫人事，生死两不宜。

方寸一以乱，不认重致词。惟听自裁断，反袂长歔欷。

从此卜归梦，远在天一涯。钟山何高高，江水何瀰瀰。

孝陵宛在目，云树迷参差。趋承绝剑佩，清泪沾裳衣。

不图垂死日，反得瞻皇畿。待鞫故珰第，囚首趋崇墀。

经略谓年少，焉解扬戈戣。果能达顺逆，来者犹可追。

懔懔中书君，壮气凌虹霓。但恨赍志殁，遑惜前程迷。

回首语妇翁，慎勿陈哀祈。囧卿职当死，畏葸将贻讥。

数语愧反侧，颜色憎忸怩。纪年逮丁亥，尺一颁彤闱。

九月十九日，急景藏晨曦。狱吏加锒铛，传呼出圜扉。

道闻鸣钲声，壮士持交铍。同心数公旦，蛩駏相追随。

碧血誓不化，白刃甘如饴。麻衣从故君，植立森枯椔。

风云为憀栗，日月为憯凄。求仁而得仁，含笑无凄其。

徒令旁观人，泪下如绠縻。良朋赖任沈，雪涕收遗尸。

归榇先茔旁，筑冢高崔巍。冢边何所植，夭矫青松枝。

惜无大手笔，濡墨题丰碑。季世昧大义，侈口相瑕疵。

动谓一青衿，名器关甚微。见危即授命，于国曾何裨。

岂知毓至性，全受求全归。髫龄具卓识，论古昭端倪。

逋逃侣诸葛，重惜弹琴嵇。出处商尽善，要在明伦彝。

胆气凌顺平，眉宇秀紫芝。白虹继前烈，黄鹄悲慈帏。

世父负奇气，遘乱潜披缁。城东结茅庵，其名曰竹离。

终殉圣贤域，旷代高风希。女兄炳幽贞，苦志追磨笄。

楚媭泣湘芷，鲁女悲园葵。忠孝我家事，此语良不欺。

三年颜氏乌，半夜刘琨鸡。宇宙浩然气，久已铭心脾。

此岂彊死流，所得矜瑰奇。堂堂钱尚书，东林扬芳徽。

垂老甘毁节，不畏千秋嗤。浮名尔何物，坐令天性漓。

当时辱赠言，自负冰鉴姿。遑意论定后，史山惭须眉。

士生各有志，爵禄何尊卑。芳轨嗣袁勖，演洁其庶几。

终输内史集，彪炳干珠玑。大哀自有赋，南冠自有诗。

刘蕡发悲愤，正则怀履綦。惟悲幸存录，续著无留贻。

更有《代乳集》，蜡凤殊儿嬉。篇帙付蟫蠹，冥漠腾光辉。

侍宦经云间，刺促骖归騑。崇茔迟修谒，式毂心神驰。

平生慕忠孝，瓣香乃在兹。掩卷发三叹，愿世长雍熙。
次韵苏公武昌西山
张耒（宋代）

灵均不醉楚人醅，秋兰蘼芜堂下栽。
九江仙人弃家去，吴市不知身姓梅。
东坡先生送二子，一丘便欲藏崔嵬。
脱遗簪笏玩杖屦，招揖鱼鸟营池台。
西山寂寥旧风月，百年石樽埋古埃。
洗樽致酒招浪士，荒坟空余黄土堆。
但传言语古味在，一勺玄酒藏山罍。
邓公叹息为摩抚，重刻文字苍崖隈。
五年见尽江上客，两屐踏遍空山苔。
谢公富贵知不免，醉眼来为苍生开。
长虹一吐谁得掩，六翮故在何人摧。
横翔相与顾鸿雁，宝剑再合张与雷。
山猿涧鸟汝勿怨，天遣两公聊一来。
岂如屈贾终不遇，诗赋长遣后人哀。
春近风日渐佳与似表弟开小户维修不后庭
李弥逊（宋代）

围炉人散长寒煤，暖日还催墐户开。
春近郊原思梦蝶，雪残池馆见真梅。
客愁宛转凌双鬓，岁律侵寻寄一杯。
试绕小栏寻翠甲，履痕犹占旧苍苔。
輓陈月桥
黎献（宋代）

先生仙去上青冥，收拾华词付六丁。
遗像堂堂千古月，名公落落几晨星。
文章有子传灯印，学校无人属典型。
公论权衡嗟已矣，兴言及此涕交零。
过巢湖
杜荀鹤（唐代）

世人贪利复贪荣，来向湖边始至诚。

男子登舟与登陆，把心何不一般行。
偈七首
释法泉（宋代）

时人欲识南禅路，门前有个长松树。
脚下分明不较多。无奈行人凭麽去。
莫凭去，急回顾，楼台烟锁钟鸣处。
点绛唇
石孝友（宋代）

日薄风迟，柳眠无力花枝妥。燕楼空锁。好梦谁惊破。

寒食清明，楼等闲都过。愁无那。泪珠频堕。洒尽相思颗。
再和 其六
项安世（宋代）

丰年官事无何，梅月诗情最多。白水暗添沤界，青苔乱长松科。
壬午九日同卢乃来诸子登粤秀山
李贞（唐代）

九日黄花节，三秋白雁来。相携百雉上，长啸万山开。

木落呼鸾道，云生朝汉台。羽书飞正急，城角暮吹哀。
新辟小园六首 其六
陆游（宋代）

祠禄縻人未弃官，春深幽谷有馀欢。笋生遮道妨行药，果熟团枝碍整冠。

煮酒拆泥初滟滟，生绡裁扇又团团。退飞风际由来事，莫羡青霄刷羽翰。
约教授游东林寺
汪藻（宋代）

扰扰尘劳懒曳裾，此生终待老匡庐。两山分破吟难尽，一水飞来画不如。

红杏成坛今彷佛，白莲结社漫踌躇。泮宫夫子能敦约，共采新闻广旧书。
故驿迎吊故桂府常侍有感
李商隐（唐代）

饥乌翻树晚鸡啼，泣过秋原没马泥。

二纪征南恩与旧，此时丹旐玉山西。
行香子 金去木
王吉昌（元代）

金体坚刚，木性柔和。辩宾主、火力功多。刚为主掌，柔像销磨。显各还元，归本性，息风波。透入神炉，霞罩嵯峨。放银铅、花绽婆娑。辉光满室，神变无何。镇玩蓬宫，游紫府，恣蹉跎。
雪浪石
秦观（宋代）

汉庭卿士如云屯，结绶弹冠朝至尊。
登高履危足在外，神色不至惟伯昏。
金华掉头不肯住，乞身欲老江南村。
天恩许兼两学士，将兵百万守北门。
居士强名曰天元，寤寐山水劳心魂。
高斋引泉注奇石，迅若飞浪来云根。
朔南修好八十载，兵法虽妙何足论。
夜阑番汉人马静，想见雉堞低金盆。
报罢五更人吏散，坐调一气白元存。
遯迹
陆游（宋代）

遯迹荒村惯忍贫，秋毫不使丧其真。
家居亦以古为监，事过始其天胜人。
临食致思方下箸，读书有得每书绅。
放翁耄矣当其幸，布褐藜羹毕此身。
娄家梅篇
徐玑（宋代）

娄家屋西梅，梅老枝更清。
众树吐齐白，密萼含微清。
下有碧池波，照比鸥鹭翎。
寒云拂缟衣，遥空淡明星。
薄言种树时，两世且百龄。
树亦匪难老，一岁一彫零。
我嗟人事迁，且爱树伶俜。
回桓不能去，月来孤影生。
倚树一长吟，写我寥旷情。
送陈天与知徽州
韩元吉（宋代）

台阁英名二十年，卜居那得便林泉。
履声旧振星辰上，谏墨犹存雨露边。
欲考治功三府近，且施惠政一州先。
黄山看尽须黄阁，六月天池更著鞭。
于鳞赴浙臬邂逅吴门有赠凡四首 其三
王世贞（明代）

知君偃蹇故金鱼，除目何当问草庐。不必齐讴称独行，于今越绝有新书。

离愁明月杯堪失，懒病青山枕自如。醉后萧条还四望，浮云终古卷能舒。
峡山寺竹枝词五首
杨万里（宋代）

龟鱼到此总回头，不但龟鱼蟹亦愁。
底事诗人轻老命，犯滩冲石去韶州。
皇帝合端午帖子
卫泾（宋代）

五日天中候，南风物阜时。
三边宽大诏，亿载太平期。
五哀诗·晁大夫
司马光（宋代）

人主恩犹盛，谗夫开舌端。
旋闻就斧质，不得解衣冠。
反虏齿缠冷，谋臣心尽寒。
晁宗噍类尽，汉室泰山安。
庚戌赴官过王俊臣门留别
曾丰（宋代）

师道非韩愈，门人有孟郊。
未投攻玉石，已拔塞心茅。
众妙俱神悟，残文尚手抄。
江西盟社里，它日续弦胶。
送某护军解官归罗浮奉母塞上送友人归养
李云龙（明代）

秋风吹木叶，天外白云飞。徐庶辞刘去，王阳回驭归。

笛中闻折柳，马上换征衣。迢递还山梦，相随度翠微。
和答郑郎中见寄
贺铸（宋代）

客子由来怀故乡，苏门冷落白云旁。
梦随夜月钟前断，诗入秋云草共荒。
操板鎌靴游宦厌，开樽挥麈旧欢长。
泜川逸老应相念，为倚阑干向夕阳。
次韵曾守怀玲珑山
沈与求（宋代）

泉石有膏肓，料理费和缓。风埃客子游，梦想略相半。

端如餍羊酪，投匕念乡馔。怀哉小玲珑，旧赏记酣宴。

玉女下云窗，轻我年未冠。诛茅老三间，此意已悬断。

少须草堂资，两足那可绊。谢公爱东山，自结寻幽伴。

诗筒忽相先，纸价岂容贱。流传从使君，感此归思乱。

撷兰蹑危根，漱石俯长涧。野性等麋鹿，百嗜宁食荐。

揽衣中夜兴，测漏疾流盼。扃步愧驽筋，卑飞伤短翰。

正使屐齿折，未救斧柯烂。时节脱复徂，迟莫空浩叹。

何当脂下泽，去路郁交贯。
龙门八咏。远公龛
刘长卿（唐代）

松路向精舍，花龛归老僧。闲云随锡杖，落日低金绳。

入夜翠微里，千峰明一灯。
示添丁
卢仝（唐代）

春风苦不仁，呼逐马蹄行人家。惭愧瘴气却怜我，

入我憔悴骨中为生涯。数日不食强强行，

何忍索我抱看满树花。不知四体正困惫，

泥人啼哭声呀呀。忽来案上翻墨汁，涂抹诗书如老鸦。

父怜母惜掴不得，却生痴笑令人嗟。宿舂连晓不成米，

日高始进一碗茶。气力龙钟头欲白，凭仗添丁莫恼爷。
挽何此园
何梦桂（宋代）

南窗一枕梦槐安，咽鼓悲笳生暮寒。寿极星移堕芒角，诗仙身蜕失丸丹。

扶藜记与渔樵话，种菊留教孙子看。归去休休言不尽，残阳木末乱鸦盘。
长安早春
张子容（唐代）

开国维东井，城池起北辰。
咸歌太平日，共乐建寅春。
雪尽黄山树，冰开黑水津。
草迎金埒马，花伴玉楼人。
鸿渐看无数，莺歌听欲频。
何当桂枝擢，还及柳条新。
杂诗七首
黄庭坚（宋代）

古屋清寒雪未消，小窗晴日展芭蕉。
酸甘荔子尝春酒，更碾新芽荐菊苗。
嵩山二十四咏 其五 遇圣峰
楼异（宋代）

汉家天子学神仙，曾遇真人耳过肩。不待菖蒲长黑发，须知逸乐自延年。
谢岩起惠支颐二首 其二
韦骧（宋代）

引髭聊试颇安然，正好凭依学坐禅。儿女环观齐指笑，朱颜犹未怯双莲。
赠赵主簿不语不食
连文凤（宋代）

本非学仙者，一日与仙期。
绝粒自无术，不言不谓痴。
倚筇看鹤语，分果饲猨饥。
何似归山好，山中有紫芝。
送秘书太卿高志道总戎淮西
成廷圭（元代）

秘阁儒臣读武经，亲承斋斧下清溟。鱼龙出海瞻卿月，牛斗回清避将星。

扫荡妖氛清社稷，指挥能事速风霆。玉堂岂少昌黎笔，重刻平淮第一铭。
句 其五十一
陶弼（宋代）

晋兴由帅让，楚败以师喧。
绝句六十四首
张伯端（宋代）

取将坎位中心实，点化离宫腹里阴。
从此变成乾健体，潜藏飞跃尽由心。
兴济
桑调元（清代）

车如流水下平皋，骏马蹄轻未觉劳。犹管送迎堤畔柳，临风疏影弄萧骚。
太常乐章三十首其二十七第二
杨亿（宋代）

偃伯灵台，功成作乐。
以昭德容，以清戎索。
万邦会同，群慝箫勺。
尽善尽美，侔彼韶箾。
偈颂一百四十二首 其四十
释广闻（宋代）

向下转去，谁不知有。向上转去，如十日并照。
满庭芳
郑达可（宋代）

肥绽梅红，嫩翻荷绿，微凉时起青苹。人间福艾，都属老人星。累青高牙大纛，循良治、是处彬彬。棠阴里，丰碑纪德，仁爱浃生民。

纶巾。风物里，一筇徒倚，傲睨寰瀛。况清朝黄发，尤急谘询。第恐商山芝客，岂容便、蝉蜕功名。他时看，腰横玉带，朱紫列云仍。
和仁仲归乡有感
胡寅（宋代）

大堤蜿蜒挟江长，卉木同泛春风香。
青青嘉蔬不用买，采撷烹瀹皆堪尝。
羜肥豕腯白黑正，酒美鱼贱吞江乡。
岂惟物产具丰好，地势固可争雄强。
归来作赋兴不浅，一饭美芹心讵央。
同居善说
释清远（宋代）

世人不识我，求我以形容。形容不相似，徒观纸上龙。

若要识得我，问取主人翁。主人好家业，物物要安藏。

六兄誇艺术，三母足温良。南厅善书算，北库多财粮。

住来但觉久，懒去问张王。君若一识得，与汝同屋梁。
魏彦成座上忽见擒至吉水贼奉呈彦成
王庭圭（宋代）

城上啼乌晓欲狂，楼前争看捷旗黄。略驱部曲千馀骑，不折将旗半段枪。

乐土异时为贼窟，太平今日有官方。弱翁治行今如此，何待天边下凤凰。
挽李季文二首
吴芾（宋代）

吴郡为僚记少时，别来光景迅如飞。
江头我始怀章去，岭外君才解组归。
正望故人诗见过，回思往事遽成非。
死生契潤无穷恨，极目高原泪满衣。
巢燕行
尹廷高（元代）

乌衣失偶成孤飞，巢中黄口争告饥。茫茫天地怜只影，择配忽复来其雌。

居梁对语相慰劳，众雏须有更生期。谁知微物有机阱，呴呴相哺成相欺。

挤排转眼施毒觜，爱惜乃各私其私。一朝育卵重所出，父兮独不哀伯奇。

亲疏恩义有厚薄，肝胆楚越将奚为。履霜之操亦尚矣，之二虫者曾何知。
红黄二色菊
程敏政（明代）

寥落东篱下，红黄色竞深。情知非媚俗，表此傲霜心。
再和 其一
张孝祥（宋代）

雪屋因君发妙思，作歌可比汉芝房。根尘巳證清净慧，鼻观仍薰知见香。
二十七日置酒饯昌甫雪作次张上饶韵
韩淲（宋代）

朅来固意惬，倏去诚愿违。敢云一语是，未省百事非。

春雪遽落落，春花亦菲菲。举手酬座人，酒美翁不归。
蒙斋
释元肇（宋代）

蒙居养正斋，清景湛灵台。叠石移山至，开池待月来。

是谁游象外，求我放心回。庭际风敲竹，分阴满绿苔。
赠弈棋蓝氏子
李仲光（宋代）

古人制此文楸枰，要下黑白知死生。
闲中借此消永日，未必能死人心争。
后人不识古人意，致使方寸生纵横。
烂柯人去弈秋死，通国善弈谁知名。
东南地胜人最杰，下至百技今咸精。
手谈坐决胜与负，蓝氏之子驰其声。
沈机终日静不语，一字落手四座惊。
肯堂为人百不解，僻性从来要疏快。
推倒棋枰君莫怪，不向眼前论成改。
寒亭
佚名（宋代）

朔风凛凛雪漫漫，未是寒亭分外寒。
六月火云天不雨，请君来此凭阑干。
闻犬
黄毓祺（明代）

柴门闻犬吠，风雨娄江道。却忆华子冈，月夜声如豹。
新栽德安牡丹，透根生孙，枝皆千叶种也，即
杨万里（宋代）

日上浑迟在，花乘绝早看。
精神百倍好，风露七分寒。
夜宴醒犹醉，晨妆湿未乾。
子孙更千亿，紫笋绕团栾。
以双刀遗子由子由有诗次其韵
苏轼（宋代）

宝刀匣不见，但见龙雀环。
何曾斩蛟蛇，亦未切琅玕。
胡为穿窬辈，见之要领寒。
吾刀不汝问，有愧在其肝。
念此力自藏，包之虎皮斑。
湛然如古井，终岁不复澜。
不忧无所用，忧在用者难。
佩之非其人，匣中自长叹。
我老众所易，屡遭非意干。
惟有王玄通，阶庭秀芝兰。
知子后必大，故择刀所便。
屠狗非不用，一岁六七刓。
欲试百炼刚，要须更泥蟠。
作诗铭其背，以待知者看。
贾天锡惠宝薰乞诗多以兵卫森画戟燕寝凝清香
黄庭坚（宋代）

林花飞片片，香归衔泥燕。
闭合和春风，还寻蔚宗传。
摸鱼儿 次韵庐疏斋宪使题岁寒亭
程文海（元代）

问疏斋、湘中朱凤，何如江上鹦鹉。波寒木落人千里，客里与谁同住。

茅屋趣。吾自爱吾亭，更爱参天树。劳君为赋。渺雪雁南飞，云涛东下，岁晏欲何处。

疏斋老，意气经文纬武。平生握手相许。江南江北寻芳路，共看碧云来去。

黄鹄举。记我度秦淮，君正临清句。歌声缓与。怕径竹能醒，庭花起舞，惊散夜来雨。
写景
钟芳（明代）

水落沙嘴出，木凋山色寒。小舟渔父醉，烟雨卧江干。
句
谌祜（宋代）

赤帜露光王汉地，锦帆波荡帝隋舟。
抛球乐·晓来天气浓淡
柳永（宋代）

晓来天气浓淡，微雨轻洒。近清明，风絮巷陌，烟草池塘，尽堪图明。艳杏暖、妆脸匀开，弱柳困、宫腰低亚。是处丽质盈盈，巧笑嬉嬉，争簇秋千架。戏彩球罗绶，金鸡芥羽，少年驰骋，芳郊绿野。占断五陵游，奏脆管、繁弦声和雅。
向名园深处，争抳明轮，竞羁宝马。取次罗列杯盘，就芳树、绿阴红影下。舞婆娑，歌宛转，彷佛莺娇燕姹。寸珠片玉，争似此、浓欢无价。任他美酒，十千一斗，饮竭仍解金貂赊。恣幕天席地，陶陶尽醉太平，且乐唐虞景化。须信艳阳天，看未足、已觉莺花谢。对绿蚁翠蛾，怎忍轻舍。
定翁
释惟一（宋代）

日用千差万别中，如如不动等虚空。
春妍秋靖几更变，此老何曾改旧容。
喜郭生元实见过
陈履（明代）

秋尽清溪冷，淩风鹢舫来。顿教牢落意，得藉笑谈开。

尔解三生话，余怜二妙才。过逢原不易，归棹讵应催。
送崔黄臣知庐山县
陈襄（宋代）

勿叹庐山远，天涯总是民。
还家安老母，去国慕忠臣。
斜月秦关晓，浓花锦里春。
临行无所赠，为邑莫如仁。
冬景 绣纹添弱线
刘辰翁（宋代）

自取天章绣，深宫漏不闻。弱添今日线，閒认旧时纹。

明丽千枝锦，蒙茸五色云。忽惊花样少，不为女工勤。

缕结期千载，晴悭暖一分。隔窗谁似醉，睡冷篆炉薰。
题黄维嘉医士小像三首 其一
徐士佳（清代）

流莺啼倦已春深，杨柳新条绿满林。独有丹青传不得，先生一片济人心。
书怀
陆游（宋代）

萧飒先秋鬓，龙锺未死身。
不惟今日老，已是一生贫。
食菜从儿瘦，关门任客嗔。
世间余一念，河雒尚胡尘。
平山堂
赵善括（宋代）

平山堂对妙高峰，极目郊原万里同。
杳霭四垂天不尽，萦纡一带水无穷。
城闉遥隔芙蓉浦，栏槛几经杨柳风。
想见风流贤太守，一尊时复酹欧翁。
村居次大田韵三首 其三
顾枢（明代）

田家不蓄历，习惯自知时。雨足栽秧早，霜寒种树迟。

司晨劳德羽，守夜护文狸。风俗予能记，将为赋楚茨。
襄州献卢尚书
姚鹄（唐代）

立事成功尽远图，一方独与万方殊。藩臣皆竞师兵略，

相国今多揖庙谟。礼乐政行凋弊俗，歌谣声彻帝王都。

即随凤诏归何处，只是操持造化炉。
陈师道教授示黄梅诗次韵呈正夫学士四首 其二
彭汝砺（宋代）

可但深宜晚，须知巧耐寒。北人浑未识，祇作棣棠看。
题李处士幽居
温庭筠（唐代）

水玉簪头白角巾，瑶琴寂历拂轻尘。浓阴似帐红薇晚，

细雨如烟碧草春。隔竹见笼疑有鹤，卷帘看画静无人。

南山自是忘年友，谷口徒称郑子真。
马迹上冢遇大风雨书僧壁二首 其一
孙觌（宋代）

松竹骚骚绕舍鸣，沙头一夜连雨明。冲泥裹饭浇新冢，野哭干霄共一声。
题妙庭观
孙绍远（宋代）

炉鼎丹飞又未还，不应忘却旧家山。
玉笙余韵君须听，只在环流松竹间。
木瓜 其一
张舜民（宋代）

商州楚地户，宛在江汉偏。草木已渐包，果实尤可怜。

木瓜大如已，橙橘家家悬。隔崖有宿叶，黄紫凝霜烟。

高秋万嶂出，一望通郧川。都邑虽僻陋，来者多名贤。
合流遇潘子真，出斯文相示，因置酒。子真，
李之仪（宋代）

山谷老子久不见，豫章诗人何许来？
章江未觉清澈骨，西山一带寒烟开。
文章明镜现诸相，句律蛰户惊春雷。
红炉劝坐且一醉，为我更赋扬州梅。
壶中天（寿贺晓山五下九岁，四月十二日生，先年有横讼）
朱元夫（宋代）

人生有酒，得闲处、便合开怀随意。况对寿、龟仙鹤舞，犹直壶天一醉。蚕麦江村，梅霖院落，立夏明朝是。樽前回首，去年四月十二。

依旧洛里吟窝，华台书隐，心事无怀氏。偃鼠醯鸡空扰扰，海月天风谁寄。珠璧祯祥，斗牛光景，预可占斯世。先生出否，明年方六十岁。
送襄阳郑帅唐老
陆游（宋代）

郑侯骨相非复常，伏犀贯额面正方。
声名赫奕勤天子，家世富正连椒房。
武能防秋北平道，文全落笔中书堂。
畿西谋帅国大事，当宁久弄黄金章。
一朝丹诏自天下，两班仰首看腾骧。
郑侯此行端可羡，绣旗皂纛戈如霜。
三更传令出玉帐，平旦按阵来球场。
宿兵万灶尽貔虎，牧马千群皆驌驦。
酒酣赋诗幙府和，纵横健笔谁能当？
虽然郑侯志意远，虎视直欲吞北荒。
榆林雁门塞垣紫，孟津砥柱河流黄。
出师有路吾能说，直自襄阳向洛阳。
致政鲁奉议挽诗二首 其一
汪藻（宋代）

泽国今耆旧，于君见典刑。居乡乘款段，生子得宁馨。

綵服供春酌，银章慰暮龄。谁知云雾里，忽失少微星。
岁晚苦寒偶成四章录似北山 其一
张翥（元代）

风暴寒逾急，星回岁欲周。缺牙便食粥，瘦骨怯重裘。

节物殊牢落，前图益谬悠。蜕窝真类蛰，长日火炉头。
雪霁呈助教先生
黄鹤（清代）

隔林桂馆隐，翘企晓光微。笛弄梅初绽，琴弹雪正飞。

著书窥妙理，问字露玄机。脚疾时能愈，来寻叩石扉。
零陵寄三弟五弟二首 其一
范纯仁（宋代）

勿起还乡念，囊空不易居。田租收素薄，官俸夺无馀。

颜困尝求米，丘贫乐饭蔬。朱门启新第，悬罄是吾庐。
还丹复命篇 其十三
薛道光（宋代）

咽津纳气固形全，须藉乾坤真汞铅。至道不繁人自昧，五金八石是虚传。
偈颂九十三首
释梵琮（宋代）

今朝正当端午节，衲僧倒用真妙诀。
转圣作凡，点金成铁。
却把妙茶，以替竹叶。
角黍满盘，菖蒲细切。
虽然俗气未除，也要大家暖热。
百草头边，艾人懽悦。
千峰影里笑不休，野猿时把藤萝拽。
杂诗 其一
赵铭（清代）

雨露滋万卉，枯荄转苏融。心苗一寸槁，生死天无功。

何以资灌一，古人书丛丛。开卷若有得，灵芽逗春风。

化机偶长养，结撰天葩红。柰何忍就萎，委折如秋蓬。
送汝行敏知南安
王鏊（明代）

五马南来百姓欢，文章太守属南安。郡中召父歌堪续，壁上张颠字未漫。

庾岭梅华春信早，吴江枫叶暮吟寒。到时境内人皆足，每食无鱼不用叹。
送成州牧
张蠙（唐代）

清时为塞郡，自古有儒流。素望知难惬，新恩且用酬。

犬牙连蜀国，兵额贯秦州。只作三年别，谁能听邑留。
题丘星史立马图二首 其二
丘逢甲（清代）

我亦曾驱十万师，对君图画写新诗。天涯待觅添毫手，来貌南山射猎时。
题刘云房少宰涤砚图
姚鼐（清代）

侍郎诚意之子孙，亦统御史风宪存。自从弱冠登金门，湘东才子弟与昆，拭砚濡毫书国恩。

岂似犁眉少遭乱，晚逢真主犹忧烦。诚意江南旧门阀，侍郎四执江南节。

研吐云霞霄汉间，笔驱风雨蛟龙窟。四海文章见师表，累代风流推继述。

内侍宁誇金氏貂，传家惟奉郑公笏。竣使重当入金殿，装橐依然藏一研。

圣人前席或咨猷，史官舍墨裁佳传。侍郎德业垂无穷，砚也既久从有功。

却顾江南老秃翁，猥称当代一文雄。岂知心气今摇落，况复逃禅文字空。

松煤竹管行抛弃，蕉白红丝尘自封。
甘露寺
米芾（宋代）

六代萧萧木叶稀，楼高北固落残晖。两州城郭青烟起，千里江山白鹭飞。

海近云涛惊夜梦，天低月露湿秋衣。使君肯负时平乐，长倒金钟尽醉归。
夏日六首 其四
徐瑞（宋代）

偶自栖迟偃仰，谁无历落嵚崎。两刖足见美玉，九折臂为良医。
邑圃池上
赵孟坚（宋代）

南薰初爱叶田田，忽见茎枯欲倒悬。
风露渐凄生澹泊，水天相倒作澄鲜。
无人领会微吟意，独自咿唔薄暮天。
一对陶朱山下鹭，飞飞冲破晚炊烟。
和十一月八日圃人献小桃花二绝
梅尧臣（宋代）

当时开向杏花後，今日绽当梅萼前。
不畏雪霜何太甚，繁英如火满枝燃。